കത്തികാട്ടി ഭീഷണിപ്പെടുത്തി മാല കവര്ന്ന വിരുതനെ കൈയോടെ പിടികൂടി ചാലക്കുടി: ഇന്ഷ്വറന്സ് കമ്ബനിയുടെ ഓഫീസിലെത്തി കഴുത്തില് കത്തിവച്ച് മാല കവര്ന്ന യുവാവിനെ സ്ത്രീയുടെ സമയോചിത ഇടപെടലിനെ തുടര്ന്ന് നാട്ടുകാര് പിടികൂടി. മണ്ണാര്ക്കാട് നെല്ലുവേലില് മനു കുര്യനാണ് 28 അറസ്റ്റിലായത്. ചൊവ്വാഴ്ച രാവിലെ ഒമ്ബതിനായിരുന്നു സംഭവം. സര്വീസ് റോഡിലെ സ്മാര്ട്ട് സെന്റര് എന്ന സ്ഥാപനത്തിലെ ജീവനക്കാരി ഉള്ളാട്ടിക്കുളം സിന്ധുവിന്റെ 45 മാലയാണ് പൊട്ടിച്ചോടിയത്. ഇന്ഷ്വറന്സ് പേപ്പര് ശരിയാക്കാനെന്ന വ്യാജേനയെത്തി പൊതി തുറന്ന് പുറത്തെടുത്ത കത്തി സിന്ധുവിന്റെ കഴുത്തില് വയ്ക്കുകയായിരുന്നു. ഭയന്നു വിറച്ച ഇവര് മാലയൂരി അക്രമിക്ക് നല്കി. പുറത്തു കടന്ന ഇയാളെ പിന്തുടര്ന്ന് ജീവനക്കാരി ബഹളം വയ്ക്കുകയായിരുന്നു. ബഹളം കേട്ട് നാട്ടുകാര് മനുവിനെ ഓടിച്ചിട്ട് പിടിച്ചു. ഇതിനിടെ അതുവഴി വന്ന കൊരട്ടി സി.ഐ ബി.കെ. അരുണ് ഇയാളെ പിടികൂടി സ്റ്റേഷനിലേക്ക് കൊണ്ടുപോയി. തൃപ്പൂണിത്തുറയിലെ ഹോട്ടല് ജീവനക്കാരനായ മനു കഴിഞ്ഞ വര്ഷം തൃശൂരിലും ഒരു യുവതിയുടെ മാല സമാന രീതിയില് കവര്ന്നിരുന്നു. മനോബലം സിന്ധുവിന് തുണയായി ചാലക്കുടി: പേടിച്ചെങ്കിലും മനക്കരുത്ത് വീണ്ടെടുത്ത് തക്ക സമയത്ത് പ്രതികരിച്ചതാണ് സിന്ധുവിന് തുണയായത്. സിന്ധു മാത്രമുള്ള നേരം ഇന്ഷ്വറന്സ് കാര്യത്തിനെന്ന വ്യാജേനയെത്തിയ യുവാവ് പെട്ടെന്ന് കത്തിയെടുത്ത് കഴുത്തില് വയ്ക്കുകയായിരുന്നു. കഴുത്തില് കത്തിയമര്ത്തുന്നതിനിടെ ഭീഷണി തുടര്ന്നു. ഒടുവില് മാലയൂരി നല്കേണ്ടി വന്നു. പുറത്തു കടന്ന മോഷ്ടാവ് ഓഫീസിന്റെ ഷട്ടറും പാതി താഴ്ത്തി. പരിസര ബോധം തിരിച്ചു കിട്ടി, രണ്ടും കല്പ്പിച്ച് അക്രമിയെ പിടിക്കണമെന്ന് ചിന്തയുണ്ടായപ്പോഴാണ് ബഹളം വച്ചതെന്ന് സിന്ധു പറഞ്ഞു. ഇയാളുടെ പിന്നാലെ ഓടിക്കൊണ്ട് ഒച്ചവച്ചപ്പോള് സമീപത്തുണ്ടായിരുന്ന ആളുകളും രംഗത്തെത്തി. തൊട്ടടുത്ത സ്റ്റാന്ഡിലെ ആട്ടോ ഡ്രൈവര്മാരും ഓടിയെത്തി മോഷ്ടാവിനെ പിടിച്ചു. ഇതിനിടെയെത്തിയ പൊലീസ് ഇയാളെ കൊണ്ടുപോവുകയായിരുന്നു.